Papersnake/gushiwen huggingface dataset:
雪中卧病在告戏作
陆游（宋代）

面裂愁出门，指直但藏袖，谁云三峡热，有此凛冽候。
殷勤愧雪三，飞舞为我寿。
方惊四山积，已见万瓦覆，岂惟寒到骨，遂觉疾在腠。
地炉炽薪炭，噤坐连昏昼。
梅花真强项，不肯落春後。
俗人爱桃李，苦道太疏瘦。
清芬终见赏，此事非速售。
已矣吾何言，高枕听檐溜。
汴州怀古
李濂（明代）

花石今何在？孤城涕泪中。
金梁桥上月，偏照宋遗宫。
焚黄
陆游（宋代）

啼呼梨枣忆儿时，驹隙频经日月驰。
早岁已兴风木叹，余生永废蓼莪诗。
燎黄恩重空垂泣，戴白身存敢自期。
足蹇仅能成拜起，篮舆归路不胜悲。
游东田
谢朓（南北朝）

戚戚苦无悰，携手共行乐。
寻云陟累榭，随山望菌阁。
远树暧阡阡，生烟纷漠漠。
鱼戏新荷动，鸟散余花落。
不对芳春酒，还望青山郭。
题马氏草堂复斋听雪
张栻（宋代）

前邻百鬼瞰高明，夜雨华榱叹昔人。
却爱君家鸿雁集，还能葺理草堂春。
吉阳寄李泰发
赵鼎（宋代）

海风吹浪去如飞，离母山高日出迟。此意此情谁会得，因书写与故人知。
继韵耿时举寄示往岁梅雪
仲并（宋代）

旧诗新读更精神，雪裹招回未到春。
俗眼骤惊银可粉，天心忍用玉如尘。
漫空柳絮千家到，转眼梅花一夜新。
物象区区劳比拟，申严诗令负前人。
朝中措（丙午立春大雪，是岁十二月九日丑时立春）
范成大（宋代）

东风半夜度关山。和雪到阑干。怪见梅梢未暖，情知柳眼犹寒。

青丝菜甲，银泥饼饵，随分杯盘。已把宜春缕胜，更将长命题幡。
读韦诗了无一物可以拟似适僧赠梅花取以配之左司其诈我乎
戴晟（清代）

韦诗如梅花，暗香生清境。孤绝淡尘想，幽微具隽永。

花气洗垢淡，诵诗令人冷。看花亿万人，真赏在和靖。

谁能解左司，世事甘与屏。驱除杂念虑，冥默得渊静。

合之非声色，分观如形影。浑忘诗与花，悠然一笑领。
临济赞 其二
释师范（宋代）

窃不见踪，败不见赃。是真白拈，其谁与当。
祈雨
于石（宋代）

六月不雨至七月，草木脆乾石欲裂。
方士画符如画鸦，呵叱风伯鞭雷车。
九天云垂海水立，骄阳化为雨三日。
万口竞夸方士灵，彼亦自谓吾符神。
谁知水旱皆天数，贪天之功天所恶。
吾心修德可弭灾，大抵雨从心上来。
桑林自责天乃雨，岂在区区用方士。
送卢次夔兼柬庐九秘书
薛师石（宋代）

蔡邕初入直，撰著几书成。
所取友若此，遥知人至清。
朝回收疏稿，夜语杂诗情。
愧我多年别，相烦一寄声。
送山人程惟象东归
王珪（宋代）

君来客京洛，奇术世所闻。
人事固倚伏，物情徒纠纷。
衣沾九门雨，梦绕故山云。
饮罢忽东去，浩歌秋日曛。
水调歌头·渺渺楚天阔
叶梦得（宋代）

渺渺楚天阔，秋水去无穷。两淮不辨牛马，轻浪舞回风。独倚高台一笑，圉圉游鱼来往，还戏此波中。危栏对千里，落日照澄空。子非我，安知我，意真同。鹏飞鲲化何有，沧海漫冲融。堪笑磻溪遣老，白首直钩溪畔，岁晚忽衰翁。功业竟安在，徒自兆非熊。
十六日至章泉水
韩淲（宋代）

山愈深时地愈高，春寻积李散崇桃。林庐但觉无尘话，田里那崇有载醪。

华发苍颜俱老大，清泉白石更周遭。常年每厌居城郭，时复从翁敢惮劳。
马仁山
郭祥正（宋代）

崔嵬山下石，如马亦如人。玉老龙蛇护，庵空岁月新。

访僧非旧识，览壁但伤神。更恨无流水，难寻洞里春。
偈颂一百零四首 其四十六
释绍昙（宋代）

万本青松，后人标榜。临济儿孙，当机不让。千古清凉树荫人，法当梁栋真堪赏。

初莫学黄梅道者，贪传破钵盂，连累周家女。无地著浑身空惆怅，丛林难免无根谤。
鹧鸪天·豆蔻梢头春意浓
张孝忠（宋代）

豆蔻梢头春意浓。薄罗衫子柳腰风。人间乍识瑶池似，天上浑疑月殿空。眉黛小，髻云松。背人欲整又还慵。多应没个藏娇处，满镜桃花带雨红。
军中乐
刘克庄（宋代）

行营面面设刁斗，帐门深深万人守。
将军贵重不据鞍，夜夜发兵防隘口。
自言虏畏不敢犯，射麋捕鹿来行酒。
更阑酒醒山月落，彩缣百段支女乐。
谁知营中血战人，无钱得合金疮药。
西江月·风雨朝来恶甚
佚名（宋代）

风雨朝来恶甚，池塘春去无多。绿杨阴里溜莺棱。枝上老红犹堕。酒满蚁浮金匜，烛残泪滴铜荷。更阑孤枕奈情何。只恐巫山梦破。
春未足应有馀春鸟啼何事
郭之奇（明代）

亦知春十九，去日总堪思。欲问无穷意，方当未足时。

可怜枝上语，犹向谷中迷。错认烟风浅，频呼细雨吹。
次韵江民表寄王圣时六首 其一
许景衡（宋代）

先生脱尘屣，酉室八十年。物态日纷纭，此境长湛然。

问道满函日，孰云无世缘。茫茫天地间，所乐乃一廛。

燕坐亦何为，柏子炷炉烟。
念金銮子二首
白居易（唐代）

衰病四十身，娇痴三岁女。非男犹胜无，慰情时一抚。

一朝舍我犹，魂影无处所。况念夭札时，呕哑初学语。

始知骨肉爱，乃是忧悲聚。唯思未有前，以理遣伤苦。

忘怀日已久，三度移寒暑。今日一伤心，因逢旧乳母。

与尔为父子，八十有六旬。忽然又不见，迩来三四春。

形质本非实，气聚偶成身。恩爱元是妄，缘合暂为亲。

念兹庶有悟，聊用遣悲辛。暂将理自夺，不是忘情人。
五月十一日夜且半梦从大驾亲征尽复汉唐故地
陆游（宋代）

五月十一日，夜且半，梦从大驾亲征，尽复汉、唐故地。见城邑人物繁丽，云：西凉府也。喜甚，马上作长句，未终篇而觉，乃足成之。

天宝胡兵陷两京，北庭安西无汉营。
五百年间置不问，圣主下诏初亲征。
熊罴百万从銮驾，故地不劳传檄下。
筑城绝塞进新图，排仗行宫宣大赦。
冈峦极目汉山川，文书初用淳熙年。
驾前六军错锦锈，秋风鼓角声满天。
苜蓿峰前尽亭障，平安火在交河上。
凉州女儿满高楼，梳头已学京都样。
家园
周昂（金朝）

五亩园连竹，三间屋向阳。气和春浩荡，心静日舒长。

花鸟成相识，琴书付两忘。陶然一尊酒，谁复记羲皇。
鹊桥仙
王庭（宋代）

云静天高，山明水阔。一年待个中秋月。十分魄少一分圆，今宵已觉蟾光别。

且尽金尊，遥瞻玉阙。更深江水沙如雪。来宵风雨不相关，重须买酒追佳节。
点绛唇（奇香蜡梅）
王十朋（宋代）

蜡换梅姿，天然香韵初非俗。蝶驰蜂逐。蜜在花梢熟。

岩壑深藏，几载甘幽独。因坡谷。一标题目。高价掀兰菊。
鹊桥仙 雨中宿笑隐庵示笑鲁和尚
宋琬（清代）

沙鸥睡稳，雨声惊起，竹里双扉开合。南屏一缕白云生，早失却、雷峰残塔。

青苔妨屐，黄柑伴茗，松老应同僧腊。西风萧瑟柁楼寒，向弥勒、龛中下榻。
点绛唇 赋登楼
王灼（宋代）

休惜馀春，试来把酒留春住。问春无语。帘卷西山雨。

一掬愁心，强欲登高赋。山无数。烟波无数。不放春归去。
沈彬圹篆
佚名（唐代）

佳城今已开，虽开不葬埋。漆灯犹未灭，留待沈彬来。
杜贵墓
曹安（两汉）

东出共城门，古墓何累累。
就中如夏屋，下马读铭碑。
始知太尉名，富擅政和时。
讵知邑境中，仓皇来赤眉。
敢勇率子弟，肆杀力弗支。
编氓赖保全，迄今令名垂。
潺潺百泉流，日夕声犹悲。
送别余次襄太守 其二
关棠（清代）

峄桐无无枝，江鳇无细鳞。周镛无匿响，秦鉴无留尘。

浩气匝圜无，杰士茹其真。跌宕卑九阊，浪莽隘八垠。

阴雨交所仇，世疏君乃亲。黄金众所锢，虏富君乃贫。

大巧纳群拙，誉善逾等伦。敦信变众诡，践诺无逡巡。

志投岑范辙，或疑聂豫邻。黄唐慨予怀，俯首一为君。
古耶道中有怀
陈宪章（明代）

翠烟浮垅麦初齐，社树青青独鸟啼。
何处相思不相见，木绵花下水门西。
审录江右李于麟谢茂秦集王元美宅相饯分得中
吴维岳（明代）

宣恩充节使，设饯枉词工。
漫秉当筵烛，初闻出塞鸿。
夜钟山雨当，春漏苑花中。
别思朱弦急，雄谭绿蚁空。
放舟前路远，恋阙此心同。
若是逢梅树，传书候晓风。
颂古四十首 其三十
释守珣（宋代）

无寒暑处洞山语，多少禅人迷处所。寒时向火热乘凉，一生免得避寒暑。
赠骆自然
释妙声（明代）

骆生家在钱塘住，正近曲江苏小墓。生来无目最善音，自小学歌今独步。

忆昔太平开乐府，新声传得宫中谱。摩诃兜勒西域来，子夜吴歌自风土。

一声悲壮梁尘飞，二声激烈行云低。三声四声山石裂，魑魅夜走猩猩啼。

我来江上忽相见，听我履声如识面。殷勤道我攻词章，吾今衰也何由羡。

落花游丝春寂寂，来前再拜当筵立。为我扬袂歌一行，满堂闻之皆动色。

我本东西南北人，如今天地尽风尘。劳生触事易成感，使我泣下沾衣巾。

骆生骆生吾已老，往事悠悠勿复道。已将身世等浮云，莫把新词故相恼。

掩琴罢坐求我歌，我歌哀乐何其多。人生百年能几何，骆兮骆兮奈尔何。
次韵和渊明饮酒诗二十首 其十五
李纲（宋代）

萌心皆拙谋，游世用直道。乐天吾何忧，发愤不知老。

惟有杯中物，可以慰枯槁。三杯颊生红，便觉颜色好。

曲生端可友，金玉非吾宝。醉中亦慨然，志节还表表。
夏夜宿表兄话旧
窦叔向（唐代）

夜合花开香满庭，夜深微雨醉初醒。
远书珍重何曾达，旧事凄初不可听。
去日儿童皆长大，昔年亲友半凋零。
明朝又是孤舟别，愁见河桥酒幔青。
郊庙歌辞。隐太子庙乐章。迎神
佚名（唐代）

苍震有位，黄离蔽明。江充祸结，戾据灾成。

衔冤昔痛，赠典今荣。享灵有秩，奉乐以迎。
和高计使郊行
赵汝腾（宋代）

春光物色伴扬班，昼出城南暮入阍。
转蕙风吹禊亭竹，采桑日照女筐蘩。
清游得共皇华醉，妙语能追红药翻。
一任鹃鸣芳自若，坐间嘉客意同原。
咏修竹诗
明克让（隋代）

非君多爱赏，谁贵此贞心。
和翰长闻四枢副翰邻居夜宴
徐铉（宋代）

开筵别有邻居兴，卜夜应怜惜禁漏长。
旧友不期争命驾，新姬禁宠剩传觞。
香烟结雾笼金鸭，烛焰成花照杏梁。
京邑衣冠多胜赏，鲈鱼争敢道思乡。
寄林宽
黄滔（唐代）

相知四十年，故国与长安。俱喜今辰在，休论往岁难。

海鸣秋日黑，山直夏风寒。终始前儒道，升沈尽一般。
送张谦 其二
王称（宋代）

昆山固多玉，抵鹊良可悲。群龙方盈庭，子行独何之。

空怀径寸珠，粲粲五色辉。相投不相瞩，鱼目甘同归。

至宝岂真秘，良材终见希。谁能辨瑜瑾，迟尔黄金闺。
送方公美少卿宣谕说畿
郑刚中（宋代）

春风入江南，红蒸小桃坼。
亚卿何壮哉，持节使江北。
雅牌刻金字，黄旗书御墨。
奉将出云天，万里布恩德。
十载分三光，河洛蛮雾黑。
夜泣孤鬼魂，毒贯生灵臆。
胚胎此祸者，起自燕山役。
今兹欲洽明，造物岂晚测。
关中几万人，性命悬兆亿。
虏虽识天意，按旧反图域。
闻其所车载，取及墓前石。
民间一尺布，持去如卷席。
齧尽脂与膏，遗我百州骨。
嗷嗷万孔疮，徯望沐天泽。
江南今复贫，万室生理迫。
瘠此欲肥彼，又恐非得策。
使者宜孰先，第一安反侧。
不须增甲兵，当务修稼穑。
声名无欲夸，奏报须尽实。
随宜养官吏，著意看蝥贼。
偏入生忌谗，戏怠藏隐慝。
举手从简易，慎勿耗民力。
要令邓禹车，到处便休息。
九重爱物心，八荒欲安宅。
行行致攻名，男子惟报国。
木兰花慢 征南三首 其一
张弘范（元代）

混鱼龙人海，快一夕，起鹍鹏。驾万里长风，高掀北海，直入南溟。

生平许身报国，等人閒、生死一毫轻。落日旌旗万马，秋风鼓角连营。

炎方灰冷已如冰，馀烬淡孤星。爱铜柱新功，玉关奇节，特请高缨。

胸中泠然冰雪，任蛮烟瘴雾不须惊。整顿乾坤事了，归来虎拜龙庭。
感兴六首 其四
贺铸（宋代）

猎儿燕楚俗，得意唯驰逐。不知庙堂上，坐饱万钱肉。
和学士秋怀 其二
李弥逊（宋代）

雨滋时物各欣荣，小立方塘看水生。无数游鱼随去住，不容濠上有馀清。
即事六言四首
刘克庄（宋代）

早咏白驹在谷，晚驾青牛出关。
宁为鱼点墨退，犹胜鹤带箭还。
夏至日祀阏伯于开元宫前三日省中斋宿 其三
魏了翁（宋代）

朝罢归来政事堂，衣冠牣宇鹜成行。须臾排马还私第，一片閒庭锁夕阳。
雪堂仍旧老师和予送可师新字韵见招复作五首
释慧空（宋代）

木蛇头带角，古路独横身。
大有傍观者，初无踏著人。
病来思自养，此去或同春。
送老须何物，窗明贝叶新。
潘择
周紫芝（宋代）

庾郎鲑菜只春蔬，新向金城得上酥。会见银丝堆细缕，酒香橙熟鲙江鲈。
题李息斋竹
熊梦祥（元代）

蓟丘道人写潇洒，烟寒兔齿石苍苍。素娥剪翠云叶乱，三十六陂春水香。
次韵奉送李季言四首
张元干（宋代）

我辈避谗过避贼，此行能饱即须归。
山川久有真消息，世上从渠闲是非。
次韵石林见贻绝句四首
韩元吉（宋代）

青山白水对开帘，佳句中边胜蜜甜。
机杼由来千丈锦，区区割截笑江淹。
谿叟
景云（唐代）

谿翁居处静，谿鸟入门飞。早起钓鱼去，夜深乘月归。

露香菰米熟，烟暖荇丝肥。潇洒尘埃外，扁舟一草衣。
圣泉
蔡襄（宋代）

源流出何山，涌涸兹有异。
湛然盈不泓，余波下金地。
清甘本无滓，渴饮得真味。
端能发茶色，博亦资农利。
矧兹民俗安，湓溢尤可憙。
满酌复携归，良追曲肱意。
钗头凤 花步里记所见
郑文焯（清代）

屏山远。兰期短。小花照水吴妆浅。红窗隙。朱唇的。

旧家池馆，画春无迹。觅。觅。觅。

悠然见。飘然散。玉笙鹤背天风断。空亭立。星前忆。

便伊香影，万珠量得。值。值。值。
寄敏斋
胡仲弓（宋代）

地隔马牛风，村居野兴浓。
宦情随蝶梦，吟鬓觉龙钟。
竹外琴三叠，梅边信一封。
怀人不可耐，山水几千重。
挽范丞相忠宣公六首 其二
毕仲游（宋代）

出处从来定，荣华取次休。尝看居相府，只似在安州。

不事千金产，能捐万户侯。哀哉天报施，仅免葬江流。
寄赠仞千工部
陈尚惠（清代）

罗山历历数方家，俊逸如君信足誇。树帜骚坛分鼎足，扬镳黉足若冲牙。

久传笔砚珊瑚架，独擅词章锦绣花。未听钧天韶乐奏，虫吟窃自乱涂鸦。
寄赵青山同舍档四首
汪元量（宋代）

聚嘲丛谤腐儒痴，江海漂零酒一卮。
闲把至音调绿绮，朗吟新句写乌丝。
赵山台寄诗集
许棐（宋代）

海雁叫将秋色去，山台钞寄好诗来。菊花过了梅花未，自有花从笔底开。
怪菌歌
杨万里（宋代）

雨前无物撩眼界，雨里道边出奇怪。
数茎枯菌破土膏，即时便与人般高。
撒开圆顶丈来大，一菌可藏人一个。
黑如点漆黄如金，第一不怕骤雨淋。
得雨声如打荷叶，脚如紫玉排粉节。
行人一个掇一枚，无雨即阖有雨开。
与风最巧能向背，忘却头上天倚盖。
此菌破来还可补，只不堪餐不堪煮。
秋夜听雨小饮二首 其一
赵完璧（明代）

坐听微雨夜如何，小饮秋堂乐意多。脸上酡颜忘白发，杯中灯意晃金波。

高台魏女空挥泪，片石羊公久自磨。今古滔滔春浪涌，一回长叹一高歌。
送张寺丞
李覯（宋代）

三载居邻县，得闻金玉音。
路遥相见少，道合受知深。
已矣瓜时戍，悠哉魏阙心。
归舟望不及，白日隐寒林。
范元卿中秋词帖赞
岳珂（宋代）

猗望舒，望三五。
光璇仪，韵金缕。
伟健笔，作奇语。
谁知音，传乐府。
李参政生日
魏了翁（宋代）

文章心印老传家，閒弄湖霜拭剑花。
时事令人添白发，只恁书味养灵芽。
亲郊恭纪三十首 其五 新从衣
林熙春（明代）

缇骑羽士与庖人，鞶舄衣冠事事新。费尽水衡金几万，明烟甫毕障风尘。
忍泪吟
贺铸（宋代）

十年一觉扬州梦，雨散云沈。隔水登临。扬子湾西夕照深。

当时玉管朱弦句，忍泪重吟。办取沾襟。饾饤西风□□□。
谢伯恭篆屏蟾砚
余靖（宋代）

古砚蟾蜍滴，文屏薤叶书。
世间多倚伏，休叹橐中虚。
延平舟次听榜人歌陈将军遗事慨然为赋
王绍燕（清代）

剑州山水天下奇，生长闽南愁未知。春风北鸿不得意，暑雨归来溪涨时。

青山蹀躞向东去，孤城高扼鸟飞处。千仞峰峦双塔存，怪石巉巉凿烟树。

浪花倒摇山影奔，滩前舟子如云屯。撑篙注眼默相视，侧照落日翻金盆。

两岸啾啾鸟啼绝，百世茫茫几人杰。回忆当年陈将军，不归中原归窟穴。

荒陵白骨成古丘，阴风吹月声{风穸}飂。淮右群雄问何在，开平勋业沈泡沤。

元明往事莫长叹，一方自霸震乡闬。至今父老矜传闻，坐看江流日汗漫。
题许颂慈先生评月轩诗集四首 其一
缪九畴（清代）

艺风仙去粟香逝，俛俯人天首自搔。此事有关乡土运，不图晚近遇诗豪。
偈三十五首
释祖珍（宋代）

心月孤圆，虚明洞透。
耀古辉今，丝毫不漏。
亡嫂靖安君蒲氏挽词二首 其一
苏辙（宋代）

家风足图史，妇德俨蘋蘩。汤沐从夫宠，冠衣席弟恩。

克家传众子，有后庆多孙。追养心何极，增封礼尚存。
送黄畴若尚书
袁燮（宋代）

轩裳本外物，轻得非所关。
俗子不识真，贪荣强跻攀。
苟求既得不，巧计仍朋奸。
谁知国士胸，取舍超人寰。
不忧节不高，任重忧力孱。
公家太史氏，阅世多险艰。
无心羡尊显，名塞穹壤间。
尚书续正脉，清泉泻潺潺。
操修不敢怠，粹美无可删。
垂垂蹑政途，念念思江山。
上欲登绝顶，下欲临碧湾。
勇退得所愿，喜见冰雪颜。
是中有真趣，景贶天所悭。
一朝归领略，拔萃玉笋班。
岂若嗜进徒，终身堕荒菅。
家声遂复振，旧观欣重还。
平生万事足，只欠素与蛮。
美官非我愿，宁复怜绿鬟。
却须富篇什，丽锦争斓斑。
九重念耆德，讵许长清閒。
强敌未殄灭，罢甿正恫瘝。
譬如建大厦，运斧无输般。
愿公勉加餐，暂归随赐环。
送湖南张仓解官还建昌九首
廖行之（宋代）

扶持根本恃纲维，叹息论功到鼓鼙。
蠢蠢潢池皆赤子，埋轮何必问狐狸。
之灵岩三首
韩维（宋代）

山高景逾变，所览今非昨。
云覆嵩顶寒，河倾滩面□。
□中塔庙涌，日暮钟磬作。
延首望洛城，气象□□□。
越州早行
蔡槃（宋代）

青鞋三十里，草露惹衣斑。
潮落曹娥渡，云荒夏禹山。
秋声黄叶里，一影白鸥间。
欲问钱塘□，渔家未启关。
凝翠 其五
李纲（宋代）

白云点破乱山青，影落寒溪晚更明。谁谓天涯无雁到，雍雍初听两三声。
满江红 其八
王质（宋代）

生縠平铺，吹不起、轻风无力。西江上、斗牛相射，水天一色。

二妙风流今代少，一时光价何时息。更绛霄、白日下云軿，芙蓉客。

整飞驭，成得得。寻前约、宽忆忆。正云飞雨卷，旧红新碧。

茁茁抽长荷柄绿，毵毵吐净杨花白。渐衣篝、香润入梅天，红绡湿。
留题祇陀僧房
周行己（宋代）

回舟小息取僧房，一枕春风意味长。江上鹁鸪啼雨罢，隔洲烟树日苍苍。
五日镜园赏荔观荷
邓云霄（明代）

长夏江村乱水通，莲花荔子醉薰风。徘徊堤畔还池畔，可爱深红与浅红。

乘兴壶觞宜野外，关心时序又天中。休论虾菜钱多少，久向矶头狎钓翁。
又泛西溪诗十首 其九
刘跂（宋代）

淡淡春烟夕照微，渡头已觉行人稀。玉樽未尽宾朋意，两桨何妨待月归。
九龙潭
汪道昆（明代）

摩天积石递灵湫，客子寻源到上头。
吴楚江分双白发，轩辕宫上九垂旒。
昆仑西北星连海，瀑布高低汉倒流。
忽漫盘空云气合，群龙应奉帝车游。
赠桐江于处士
何梦桂（宋代）

吮墨含丹各衒奇，解衣盘礴有谁知。须臾信笔出天巧，自此人间无画师。
送艾若讷赴青田 其二
李正民（宋代）

春光欲动草芊芊，水绿山青上濑船。若使周公但茅屋，雪袍宁醉楚江边。
赋未见君子忧心靡乐八韵寄李载
黄庭坚（宋代）

河南李茂彦，内蕴迈俗心。
浚冲有泾渭，一顾重千金。
事亲知色难，胜己又勇沈。
外物既难必，求之首阳岑。
九日病起寄文莹
刘挚（宋代）

春城别去已秋穷，犹喜音书继递筒。身外光阴一飞隼，天南踪迹两飘蓬。

夜乌三匝惊明月，胡马长嘶向北风。无酒无人更无菊，重阳愁过鹿皮翁。
七夕同方子公蒋子厚弟小修避水长孺楼居
袁宏道（明代）

悔逐缁尘帝里游，除君何处可消愁。蚍蜉失土先谋芥，野鹤移家亦傍鸥。

稍质衣衫充酒品，尽搬香茗在书楼。帘开忽见新晴日，又到黄姑织女愁。
次韬庵见赠韵
清恒（清代）

年来事总学模糊，却喜登临兴未孤。脚底但愁千嶂少，胸中翻怪一尘无。

难消结习冰藏壑，顿扫疑团雪见炉。心迹惟君知我久，三年前写《退居图》。
贾村三首 其二
许景衡（宋代）

芦苇萧疏倚断垣，贾家犹有两三村。锄犁蓑笠纷纷去，知是先生几代孙。
送郁先生以国子助教升长史
庄昶（明代）

师道千年一语还，要知天下此贤关。偶然天遣工齐瑟，何处人还补雪山。

天地谩言夔乐里，治平有例汉廷间。白头许更青灯眼，不放中庸大学閒。
仙迹岩题诗二十三首·斋堂
佚名（宋代）

辨道焚修练性根，应时粥饭益真元。
斋馀有报君恩重，寿祝无疆帝道尊。
八月七日被命上会稽沿途所历拙于省记为韵语以记之舟中马上随得随书不复叙次 其十三
魏了翁（宋代）

海邦气候异中州，襆被来时八月秋。满枕松声眠月露，夜深仍与被为仇。
过清溪渡
杨时（宋代）

天阔江衔雨，冥冥上客衣。
潭清鱼可数，沙晚雁争飞。
川谷留云气，鹈鹕傍钓矶。
飘零沧海客，期到一帆归。
蛩
郭震（唐代）

愁杀离家未达人，一声声到枕前闻。

苦吟莫向朱门里，满耳笙歌不听君。
祁国正献公挽歌三首 其二
司马光（宋代）

钧玉吴台旧，诛茅梁苑新。位登华衮贵，家似布衣贫。

直道高当世，清风遗后人。千秋寒照目，竹帛不栖尘。
冬日杂书六首 其一
张耒（宋代）

地僻秋将老，山深客未归。闭门朝对雨，搜箧冷添衣。

图暗经阴画，琴昏在匣徽。妻孥惯山薮，不复问珠玑。
将至南云途中感旧二首寄钱穆父
孔文仲（宋代）

苒苒星霜七换年，故人已上碧云天。
书凭去雁虽无便，路出名云亦有缘。
秋晚楼台风作雪，雨余碕岸柳生烟。
应烦北道开樽俎，又费公庖几万钱。
登岱同伊仲平徐梧生榕生兄弟 其二
陈宝琛（清代）

劳山经宿处，我来后兼旬。候日喜过霁，题壁犹轩新。

却读檗斋诗，等为听雨人。雨止俯云海，连山白向晨。

渐如积雪消，群露矾头皴。欻作泉百道，岩谷纷垂绅。

此景世几见，万事有屈伸。
杨柳枝词
屈大均（明代）

谁家游冶郎，日日章台下。多谢杨柳枝，为侬系骢马。
人间可哀之曲
武夷君（隋代）

天上人间兮会合疏稀。日落西山兮夕鸟归飞。百年一饷兮志与愿违。天宫咫尺兮恨不相随。
皋园即事
严蘅（清代）

湘波无语昼愔愔，倦梦如烟不可寻。奇石瘦于名士骨，落花红过美人心。

隔帘燕影低窥镜，润槛苔痕远上琴。不是伤春情绪懒，年时多病到而今。
隆中半榻图成感述 其五
游朴（明代）

一着尘鞭不自由，天涯目断故园愁。鹿门有业翻蓬累，鱼水何园只浪游。

长折驿梅悲筚簬，每从祠柏念松楸。关山路失终难定，屺岵图成泪未收。
星子驿别客
汪元量（宋代）

星江彼此系行舟，我向南州君北州。
彭泽初归元亮醉，沙场远使子卿愁。
人生离合花间蝶，世事浮沉柳外鸥。
明日沾襟各分手，相思何处倚高楼。
次韵题化鹤轩
释德洪（宋代）

当年举网得双舄，想见胎仙风度幽。朱顶顾吾今未识，长身意子是其流。

山家趣味无人共，王事经过作意游。千里帝城何日去，不妨佳处且迟留。
点绛唇 天圣宫
郭章（宋代）

翠柏丹崖，碧云深锁神仙府。势盘龙虎。楼观雄中土。

我欲停时，盘恐斜阳暮。黄尘路。客怀良苦。满目西山雨。
读大行皇帝遗诏感恩哀恸六首
刘克庄（宋代）

禁中宣召佯狂李，度外蒐罗不第蕡。
先帝英明亲擢汝，孤臣老死敢忘君。
坏麻讵忍加城罪，庭著居常读轼文。
纵使天光留只眼，此生无复望尧云。
浣溪沙
叶梦得（宋代）

千古风流咏白苹。二年歌笑拥朱轮。翩翩却忆上林春。剑履便应陪北阙，裤襦那更假西人。玉堂金殿要词臣。
纥那曲
刘禹锡（唐代）

踏曲兴无穷，
调同辞不同，
愿郎千万寿，
长作主人翁。
梅花 其一
吴惟信（宋代）

长是开初恨岁阑，南枝不管北枝寒。锄云犹记当时种，步月宁辞永夜看。

香借好风闻却易，影粘残雪画应难。逋仙骨冷吟声绝，惆怅无人共倚栏。
寄黔中王从事
罗隐（唐代）

故人刀笔事军书，南转黔江半月馀。别后乡关情几许，

近来诗酒兴何如。贪将醉袖矜莺谷，不把瑶缄附鲤鱼。

今日举觞君莫问，生涯牢落鬓萧疏。
和常祖命二首 其一
祝简（宋代）

著书不得自名家，卷里蝇头散眼花。未用一杯张翰酒，正须七椀玉川茶。
送孙文辅尉新城
章甫（宋代）

我来淮上居，忽忽岁月过。
定交谁最久，有唱君必和。
棋枰角胜负，文字工切磋。
云山结伴游，风雨对床卧。
那知世途隘，但喜客愁破。
出处方乃殊，离别情无那。
江城失益友，山县得良佐。
平生爱图史，晚岁职警逻。
枹鼓常不惊，鸡犬亦相贺。
强饭君勉旃，功名看老大。
杨仲远挽诗
魏了翁（宋代）

属我铭先竁，元符事益光。
十年黄壤梦，再世短松岗。
楼外焄蒿集，阁前名节香。
吴钩无处挂，刍束寄诸郎。
偈颂五十一首
释大观（宋代）

峰峦秀异，鹤不停机。
灵木迢然，凤无依倚。
题道士郑渭滨诗卷
冯去非（宋代）

江湖曾是饮清波，笔染霜华秋最多。
梦里诵君新句子，觉来无奈月明何。
雨中漫成四首 其二
谢薖（宋代）

向老逢春懒问花，恶风吹雨故斜斜。一城桃李应漂尽，不到城南韦杜家。
纸暖合
王安石（宋代）

联屏盖障一寻方，南设钓帘北置床。
侧座对敷红絮暖，仰窗分启碧纱凉。
毡庐易以梅烝坏，锦幄终於草野妨。
楚谷越藤真自称，每糊因得减书囊。
社约和同会邓太守 其五
区越（明代）

槿榴十月不知霜，摇弄山光与水光。造物似留春色在，讴歌无水老怀长。

琼浆曲士新开榼，云锦天孙为织裳。花下一觞还一咏，年年诸老共登堂。
送严茂才省兄南归宗哲太守之弟
朱诚泳（明代）

楚天空阔楚山青，秀出奇才属地灵。艺苑争传鹦鹉赋，云霄齐地凤凰翎。

笔端造化移衡岳，胸次波涛小洞庭。珍重难兄贤太守，好将科甲继芳声。
武阳渡
裘万顷（宋代）

一舟小如叶，横在波涛中。
纷纷川上人，欲渡愁北风。
有帆天际来，渐近葭苇丛。
寄声与问讯，恐是陶朱公。
舟至崔桥士人张生抱琴携酒见访
苏舜钦（宋代）

晚泊野桥下，暮色起古愁。有士不相识，通名叩余舟。

铿铿语言好，举动亦风流。自鸣紫囊琴，泻酒相献酬。

余少在仕宦，接纳多交游。失足落坑阱，所向逢弋矛。

不图田野间，佳士来倾投。山林益有味，足可销吾忧。
偈三首
释守净（宋代）

若欲正提纲，直须大地荒。
欲来冲雪刃。未免露锋芒。
笋乾
唐士耻（宋代）

此君风味殊不薄，莫笑当年煮箦人。
坐使普宁增谱字，遥知端是压前新。
吴松道中二首
晁补之（宋代）

停舟傍河浒，四顾尽荒原。
日落狐鸣冢，天寒犬吠村。
系帆凌震泽，抢雨入盘门。
怅望夫差事，吴山閟楚魂。
蔡端明祠堂
王十朋（宋代）

公昔自禁从，再来临此邦。河梁一何壮，笔力独能扛。

政绩留南纪，祠堂枕大江。山川与人物，今古两无双。
杂曲歌辞。纪南歌
刘禹锡（唐代）

风烟纪南城，尘土荆门路。天寒猎兽者，走上樊姬墓。
偈倾一百六十九首
释智朋（宋代）

多言丧道，多岐亡羊。
浑无颗粒，别甑炊香。
惊起暮天沙上雁，海门斜去两三行。
试笔
欧阳修（宋代）

试笔消长日，耽书遣百忧。
余生得如此，万事复何求。
黄犬可为戒，白云当自由。
无将一抔土，欲塞九河流。
和戴禹功幕府归来三首
王之道（宋代）

客里诗成付漫书，清风一榻黑甜余。
相山旧隐今分定，却是归来计不疏。
熙宁癸丑季冬十有三日某被旨谢雪于济祠已事与秘书监
文彦博（宋代）

昔有幽栖士，兹焉遂考槃。惊眠涧泉响，醒酒谷风寒。

列岫开窗见，冥鸿倚杖观。韩文传已久，合在翠岩刊。
都梁夜景
张耒（宋代）

浩浩黄流注渺漫，南山峰岭对漓岏。
青灯覆地严城夜，白月当天淮上寒。
酒市歌呼迷客醉，画楼灯火暗更残。
扁舟老客无余事，拥褐高眠夜未阑。
行香子 劝徐老奉善
王处一（金朝）

苦海茫茫。深可悲伤。个风风、稍悟真常。衣冠不整，俗业消亡。乃了真功，忘彼我，没参详。身入圆光。宝现嘉祥。瑞烟笼、七朵莲芳。重开玉蕊，复结银霜。透太虚中，无衰老，永清凉。
云溪杂咏
郭印（宋代）

竹色琅玕立，花光锦绣舒。
物情奚得丧，人意妄分疏。
污净川同纳，媸妍鉴本虚。
和光聊复尔，看取未形初。
题齐思贤岁寒双青图
张仲深（元代）

霜落溪山万木零，画图忽尔见双青。徂徕新甫元同谱，马鬣龙姿每异形。

离立势盘三百尺，后凋心傲几千龄。我家蓬岛皆苍翠，归去茅堂煮茯苓。
游莱园同许菊船玉年昆季潘红茶 其二
屠倬（清代）

门巷阻幽竹，梅花香四邻。水云能送客，鱼鸟不知贫。

与尔搴萝薜，何须问主宾。方塘环十亩，还许共垂纶。
海陵之堡城 其三
毛珝（宋代）

边声藉藉早秋风，稻未黄时枣又红。莫厌水乡迁避苦，全家载入绿荷中。
十六砺
郑思肖（宋代）

双眼荒荒不寐时，冥搜俊杰慕夷齐。谶符铁券虏当灭，梦出玉清天亦低。

城里月明闻虎过，人间夜久望鸡啼。深怜举国巅崖底，谁搆悬空万丈梯。
过岭将至江华先寄朱成伯二首 其二
吕本中（宋代）

岭下微阴已自寒，早行山路觉衣单。故人见我应惊笑，疾病衰颜怯据鞍。
陶山十咏和邓牧心 其四 陶宴岭
林景熙（宋代）

笑拂青萝问隐君，千岩秋色此平分。当时宴坐无人识，唯有松风共白云。
送裴判官回湖南
戴叔伦（唐代）

莫怕南风且尽欢，湘山多雨夏中寒。

送君万里不觉远，此地曾为心铁官。
南乡子·四川道中作
曹伯启（元代）

蜀道古来难，数日驱驰兴已阑。石栈天梯三百尺，危栏；应被旁人画里看。
两握不曾干，俯瞰飞流过石滩。到晚才知身是我，平安。孤馆青灯夜更寒。
游黄山留题
赵日岩（宋代）

半空岚翠滴楼台，物象冥搜入翦裁。
云散峭峰殊华岳，仙留灵迹胜天台。
丹砂水暖岩前涌，紫术花香洞口开。
为问神仙住何处，寄诗还许到蓬莱。
别石泉
李绅（唐代）

素沙见底空无色，青石潜流暗有声。微渡竹风涵淅沥，

细浮松月透轻明。桂凝秋露添灵液，茗折香芽泛玉英。

应是梵宫连洞府，浴池今化醒泉清。
京中送举人刘汝敬省母
叶元玉（明代）

转眼南宫较艺时，匆匆何事负佳期。芙蓉不怨开花晚，乌鸟宁佳反哺私。

泪被天风吹作雨，愁因柳路织成丝。我心亦似君心切，况在天涯赋此诗。
雨夜书感
陆游（宋代）

儒生不自贵，执艺等卜祝，诗书定何物，为汝市爵禄。
唐虞虽日远，凛凛犹在目，谁能举其要，治功端可复。
平生麤知此，俛仰发已秃；一豪不获施，老病死岩谷。
安知万世後，终无可封俗；愿广稽古心，端拱咨岳牧。
送振武将军
李廓（唐代）

叶叶归边骑，风头万里干。金装腰带重，铁缝耳衣寒。

芦酒烧蓬暖，霜鸿捻箭看。黄河古戍道，秋雪白漫漫。
古意十二首 其四
于慎行（明代）

漫漫秋夜长，四壁凉风烈。空庭流熠耀，高树号鶗鴂。

仰视玉绳垂，众星烂成列。志士多悲心，忧来不可绝。

俯仰念昔游，流睇双龙阙。同时有旧好，高举翔寥泬。

昔为雷与陈，今为秦与越。永怀平生心，风尘非所阅。

麾手谢故人，长当从此决。
吴门狱中怀北山旧隐 其六
释道潜（宋代）

一径缘云入寿星，竹间窈窕见疏棂。阑干数曲观台上，幽草靓花常满庭。
归朝欢（别忆）
严仁（宋代）

朱户绿窗深窈窕。闪闪华旗红干小。相逢斜柳绊轻舟，渚香不干苹花老。西风吹梦草。题诗未了还惊觉。独伤心，凄凉故馆，月过西楼悄。

楼外斜河低浸斗。夜已如何夜将晓。心期欲寄赤鳞鱼，秋云不动秋江渺。相思千里道。多情直被无情恼。玉台前，请君试看，华发添多少。
和徐德彰春日杂咏八首 其二
陈完（明代）

花摇银壁影幢幢，香霭空濛扑琐窗。留客小莺偏恰恰，可人飞蝶故双双。

好山罨画连平野，新水挪蓝正满江。红粉蹋歌溪上女，彩云随处度新腔。
锁试呈同舍三首
晁补之（宋代）

周行栉比未应充，荐庙方求古鼎钟。
经眼乍愁千纸积，解颐聊喜一言逢。
黄花庭槛时虽过，白酒邻槽愿可从。
更促寄衣真似旅，晓堂初怯露寒浓。
朝天李
刘才邵（宋代）

玉妃朝谒珠宫惯，暂到人寰别九天。恋阙丹心终不变，亭亭素艳吐清妍。
送茶头并化士 其十一
释慧空（宋代）

尽大地是吾檀越，梅花杏花先后发。绿杨阴下问长安，门门有路皆通达。

祖师禅，活鱍鱍，长粳米饭抄满钵。
过水东
曾几（宋代）

出郭市声远，过溪山色多。
稻畦春雨足，野水晚迎波。
客自无轩冕，今谁在涧阿。
相逢不相识，归去梦松萝。
奉述飞白书势
岑文本（唐代）

六文开玉篆，八体曜银书。飞毫列锦绣，拂素起龙鱼。

凤举崩云绝，鸾惊游雾疏。别有临池草，恩沾垂露馀。
昼寝梦归洛宅
文彦博（宋代）

位高才薄困疲癃，竹影泉声梦寐中。定去洛城为逸客，近来书翰学扬风。
长沙王庙
华镇（宋代）

秦吏方摇毒，君王独得名。国虽为地小，忠亦自天成。

秘殿仪容粹，玄堂草木荣。兴亡何足道，青竹有嘉声。
古意十四首
章云心（宋代）

贱妾燕子身，衔泥巢君屋。
游子黄鹄志，辞家独南翔。
采花为谁容，袭兰为谁香。
安得小心风，寄子双明珰。
采菌
方岳（宋代）

溪行近里所，雪菌朵寒箨。
久晴危欲枯，抱瓮日商略。
可怜书生愚，为口不计脚。
龟肠惯饥虚，鸡肋忍馋嚼。
独奇白雪芝，风露专一壑。
自寻堕樵归，远掬飞泉瀹。
此岂不足欤，更嫌村酿薄。
世涂语百车，官仓陈一龠。
胡为犯识弹，而负两芒屩。
甘餐自当肉，石鼎香漠漠。
宁忆武昌鱼，况复扬州鹤。
莫公远移居武林
王世贞（明代）

皋桥无旧业，吴阊多少年。白眼冷相睨，青衫凋自怜。

以兹掉头冷，鼓楫西湖边。幸逢郗北海，为营剡下椽。

复从王江州，乞取酒家钱。朝斸灵隐云，夕卧南高烟。

笑指飞来峰，共汝两寓贤。失意则蓬累，且诵逍遥篇。
长相思 圭塘乐府卷四以上强村丛书店用至正
许有壬（元代）

梦扬州。到扬州。明月长街十二楼。珠帘不上钩。为谁忧。为谁愁。愁得春风人白头。见花应自羞。
庄惠太后挽歌应制二首 其一
宋祁（宋代）

妫幄柔明训，尧闱保卫贤。别居长乐寝，让给水衡钱。

谨疾方加膳，收神亟去仙。宸襟增服纪，追报焕终天。
满江红（书怀）
史达祖（宋代）

好领青衫，全不向、诗书中得。还也费、区区造物，许多心力。未暇也田清颍尾，尚须索米长安陌。有当时、黄卷满前头，多渐德。

思往事，嗟儿剧。怜牛后，怀鸡肋。奈棱棱虎豹，九重九隔。三径就荒秋自好，一钱不直贫相逼。对黄花、常待不吟诗，诗成癖。
春夏之交风雨弥间耳目所触即事十绝
汪莘（宋代）

即日南风清且微，北窗心静见天机。
林莺母子声相应，野蝶雌雄性共飞。
禅人并化主写真求赞
释正觉（宋代）

静掩双皮，喜扬两眉。
秋容清水色，春信闹华枝。
跛跛挈挈，憨憨痴痴，
摩触家风兮鼻孔累垂。
南浦 赠双溪凌秋渚，兼寄家湛思帷孺
董俞（清代）

苕溪不遇，却相逢、在白苎城边。一见飞扬跋扈，挥洒乱云烟。

暂学韩康卖药，知通人、游戏本相兼。看白狼选胜，赤乌吊古，落叶句尤妍。

不浅莼鲈逸兴，趁秋光、独泛淀湖船。与尔樽前慷慨，心事两相怜。

寄语吾家双伯氏，溪山何处数流年。此时只合，高歌痛饮落花前。
赠赵伯鱼
韩驹（宋代）

昔君叩门如啄木，深衣青纯帽方屋。谓是诸生延入门，坐定徐言出公族。

尔曹气味那有此，要是胸中期不俗。荆州早识高与黄，诵二子句声琅琅。

后生好学果可畏，仆常倦谈殊未详。学诗当如初学禅，未悟且遍参诸方。

一朝悟罢正法眼，信手拈出皆成章。
海镜庵与文悦上人茶话
王苹（清代）

佛火鱼龙里，寒潮钟磬边。数椽空所有，一水息诸缘。

茶色浮鲛市，帆痕落水田。为言花事后，时见蜃楼悬。
颂古十二首
释法泰（宋代）

有无不问语先堕，明镜当台双照破。
迷云散尽晓天空，杲日团团红似火。
书女娲庙
顾炎武（明代）

吁嗟乎，三代以后天倾西北不复补，但见悲风淅淅吹终古。

日复星辰若缀旒，赤黄青白交旁午。北极偏高南极低，四时错迕乖寒暑。

城沦洪水海成田，六鳌簸荡中流柱。羲和益稷不任事，画州造历迷尧禹。

弯弓不射九日落，苍苍列象生毛羽。仁人志士久郁邑，精卫空费西山土。

排天门，荡地户，见天皇，与天姥。五色之石空斑懒，道旁委弃无人取。

长人十二来临洮，符姚刘石相雄豪。天竺之书入中国，三千弟子多其曹。

凉州龟兹奏宫庙，汉魏雅乐随波涛。花门吐蕃日侵轶，天子数出长安逃。

人似鱼虾随水落，世以东南为大壑。一半乾坤长草莱，山南代北虚城郭。

百年旧迹邈艰记，遗宫别寝屯狐貉。至今赵城之东八里有冢尚崔嵬，不见娲皇来制作。

里人言是古高媒，万世昏姻自此开。华渚虹藏河马去，三皇五帝愁胚胎。

奇功异事不可问，汾边山下馀芦灰。惟天生民，无主乃乱。

必有圣人，以续周汉。如冬复如春，日复如更旦。剥复相乘除，包牺肇爻彖。

不见风陵之堆高突兀，没入河中寻复出，天回地转无多日。
赠石崇
曹摅（魏晋）

人亦有云。
上明下直。
匪唯具臣。
谔谔在侧。
谠言既奏。
朝有正色。
翰飞冲天。
必假羽翼。
咨余承乏。
与属备职。
曾无补益。
徒竭心力。
龙旗反旆。
鸾驾回轼。
愿寻尘轨。
以除其逼。
眼儿媚 清明时节馀寒殢人，燕子不来，悄然有感
陈嘉（清代）

停针无语倚妆台。花信费疑猜。山桃未破，海棠犹睡，林杏初开。

今年毕竟春寒重，梁燕不曾来。清明时节，阴晴气候，懊恼情怀。
秋日杂咏
陆游（宋代）

桐叶吹残柳亦稀，溪头倚杖立斜晖。
谁知老子无穷喜，待得吾儿小艇归？
夏景 褦襶子
刘辰翁（宋代）

俗子高门走，那知物意嫌。婆娑中避暑，褦襶早趋炎。

楚楚朝衣格，峨峨古帽檐。夤缘三伏谒，瞻仰上官严。

尚说毛寒慄，宁辞背汗沾。寄言乡里者，贷我北窗眠。
和曾端伯安抚劝道歌
郭印（宋代）

保形保生保命，戒色戒酒戒茶。
夜气若要长在，晚食尤宜减些。
养心莫如寡欲，存诚唯是闲邪。
辨得天清地浊，吞取日精月华。
寒灰便是发焰，枯根立可生芽。
学者舍本逐末，病眼执著空花。
罔穷圣道一辙，徒诵丹书五车。
正似炼和金矿，何殊嚼蔗吞查。
不知达人到此，元始浩劫为家。
燕坐能事毕矣，行遍海角天涯。
鉴明不受微垢，玉洁靡见纖瑕。
视轩冕如桎梏，弃财宝若泥沙。
曲江一轮秋桂，岂容雾掩云遮。
盘旋火龙水虎，和合阴汞阳砂。
真身自然腾化，驾凤高凌紫霞。
哀哉傍门小法，作用千种参差。
个个辛苦无成，白首空自悲嗟。
春日移居六首 其五
周晖（明代）

最怜佳丽地，萧散惬幽情。不著《潜夫论》，无求处士名。

莺啼催小饮，鹤步伴闲行。欲结村中社，题诗报友生。
杂兴六首 其三
陆游（宋代）

爱物停垂钓，劬身自荷锄。时从邻父饮，日授稚孙书。

尚弃登山屐，宁须下泽车。平生双不借，投老伴归欤。
钓台
艾可翁（宋代）

云台历历纪功臣，底事中间有子陵。
未必故人同卧处，了无一语及中兴。
从天平节度使游平流园
曹邺（唐代）

池塘静于寺，俗事不到眼。下马如在山，令人忽疏散。

明公有高思，到此遂长返。乘兴挈一壶，折荷以为盏。

入竹藤似蛇，侵墙水成藓。幽鸟不识人，时来拂冠冕。

沿流路若穷，及行路犹远。洞中已云夕，洞口天未晚。

自怜不羁者，写物心常简。翻愁此兴多，引得嵇康懒。
句
翁宏（五代）

因寻买珠客，误入射猿家。
江南春
冯煦（清代）

春寂寂，思厌厌。薄寒人中酒，微雨燕归帘。庭阴竟日东风峭，吹满樱桃花一奁。
旅夜书怀
缪重熙（清代）

扬子江头雁，飞来又几时。有怀牵别绪，失约爽归期。

碧月悲帏梦，青灯旅夜诗。寄书长不达，膝下十旬离。
次韵和宗郎中秋不饮
喻良能（宋代）

暮烟收尽玉盘生，是处同欣此夜晴。
云断三山凝紫翠，星稀万里湛虚明。
低临朱箔千寻白，高并银潢一派清。
赖有彩衣堪醉舞，残樽深夜更重倾。
晓巡北圃七绝
白玉蟾（宋代）

游人脚踏杏花泥，花片吹风点绮衣。
为复残春催杜宇，是他杜宇唤春归。
烟雨万竿图
邓林（宋代）

剑城老人年八十，间酌剑池研墨汁。秋风悠忽起毫端，龙翔凤舞湘灵泣。

昔曾许我烟雨万竿图，一竿未作俄云殂。荒烟几见暗宿草，暮雨空闻啼鹧鸪。

唐君何从得此幅，使我观之动心目。抱负徒存晚节坚，奔驰已愧尘襟俗。

此图欲买千金难，且解腰下青琅玕。还君九千九百九十馀九竿，分我一竿伴岁寒。
送许寿下第归东山
李频（唐代）

吾君设礼闱，谁合学忘机。却是高人起，难为下第归。

出关心纵野，避世事终稀。莫更今秋夕，相思望少微。
寄远曲答巍甫佳甫
欧大任（明代）

君家兄弟名翩翩，三张二陆相后先。武邑华亭今可继，一蹴已度骅骝前。

君在章曲江，我在粤海边。风萍一别二十年，中间消息凭尺素，鱼腹雁足时不传。

昨者书邮自大庾，豫章急桨上横浦。开缄赠我双琅玕，写寄离怀几寒暑。

百花洲上始相逢，忆别湖烟更湖雨。解归曾过灌婴城，咫尺龙沙未停橹。

把臂无由一共君，从此相思梦中语。我岁垂八十，君未及五旬。

我不可来君且住，匡庐秋月罗浮春。会时欢，别时怨。

风萍何日重相见，君莫似东飞伯劳西飞燕。
次韵和不疑假书邻几知方酣寝为诗通意
司马光（宋代）

江翁顺天和，心迹两夷简。
虽如边韶寝，且异宰予懒。
平居无进边，经史自课限。
高歌慕翰林，鸣琴写中散。
悠然物外人，强为章绶绾。
官舍苦秋霖，瞬息聊休眼。
勤勚已有余，宴安何愧赧。
借书谁敢惊，欹枕尚未暖。
不疑神骥才，垂耳困皁栈。
碌碌随吾侪，拜揖把手版。
毋嫌朱墨倦，腾举已为晚。
慎勿思山林，山林付愚孱。
濯锦江
苏泂（宋代）

机丝波影借光华，巴女临流住几家。
争向芳菲偷锦样，织成平白溅江花。
次韵昌甫论菊之结盘者无真意 其二
韩淲（宋代）

秋来何物伴吾真，药菊甘香最可珍。见说缭潭人不老，肯随杂色斗时新。
和张叔靖三绝
郑刚中（宋代）

学圃自缘非肉食，杜门谁谓避闲名。
大都野性如麋鹿，不争将身朝市行。
聚道斋
洪皓（宋代）

古人以道寓诸器，今人谓器与道异。
不知器存道亦存，制器尚象皆其类。
张公榜斋为聚首，古器用居三代宝。
鼎彝雕镂出神怪，篆籀文章资探讨。
虬螭怒目肆攫拿，犀兕顿足纷交加。
云雷华蘤靡不有，巧妙肯使毫釐差。
词严义密见款识，传之万祀期不坠。
仲淹著书非著论，侍郎独识先公意。
见说侍郎才更优，牙签插架如邺侯。
从来器宝待人宝，此器此人今罕俦。
简施文叔绝句四首
赵蕃（宋代）

营营青蝇挥不去，为问适从何处来。
病人埃郁思一洗，沈李浮瓜亦快哉。
送六安田小泉刺史致仕归临潼
朱雘（清代）

梦踏凉云落雁峰，朝来便觉宦情慵。挂冠不待谋妻子，振融都缘避鼓钟。

淮水清流才一线，骊山紫气忽千重。夕阳无限田家好，肯把方州换老农。
凉榭许道宁画山
刘敞（宋代）

许生擅丘壑，融结随毫端。醉埽堂上壁，参差皆可观。

飞雪暗连峰，对之中夏寒。吾能捐万事，于此聊盘桓。
又寄公仪四首
王珪（宋代）

千里行行近帝都，拍堤新浪喜衔舻。
天涯芳草春过尽，楼北浮云客望孤。
醉倚东风轻万事，梦留沧海阻归图。
为怜何逊多才思，还信休文带灭无。
窥开吟 其四
邵雍（宋代）

物理窥开后，人情照破时。渴多逢美酒，病后遇良医。
大涤洞天留题
湖杓（宋代）

蔓藤森木阅千龄，断壁嵌崖翠削成。
安得抱琴来此宿，夜深随意写溪声。
平生昼里看丘壑，便欲扶筇快赏心。
真个溪山在亭外，老坡千古共知音。
渔阳
唐时升（明代）

住久渔阳郡，朝朝望白檀。
朔云秋色早，边月夕光寒。
馆伴能胡语，降夷学汉冠。
人传魏武帝，于此破乌丸。
沙头雨（寓点绛唇）
张辑（宋代）

带醉归时，月华犹在吹箫处。晚愁情绪。忘却匆匆语。

客里风霜，诗鬓空如许。江南去。岸花迎橹。遥隔沙头雨。
望梅亭
罗愿（宋代）

节物重阳后，风烟庾岭头。休论梅子雨，才度菊花秋。

翠壁堪横绝，幽亭劝小留。谋生兄弟拙，一一傍南州。
和张尹忆东篱菊
李端（唐代）

传书报刘尹，何事忆陶家。若为篱边菊，山中有此花。
詶留守牛相公宫城早秋寓言见寄
刘禹锡（唐代）

晓月映宫树，秋光起天津。凉风稍动叶，宿露未生尘。

星气尚芳丽，旷望感心神。挥毫成逸韵，开閤迟来宾。

摆去将相印，渐为逍遥身。如招后房宴，却要白头人。
入西樵白云洞观灵鳌石
凌扬藻（清代）

鬼斧凿混沌，县崖泄奔放。诘曲流汀滢，迤逦出荡漾。

石破雪珠跳，咫尺倏异状。嵯峨立巨鳌，黑冘黮兀相向。

饕疑恣鲸吞，渴欲倒龙藏。起作鳞之而，匉訇激悲壮。

砥柱力斯劲，喷沫气愈畅。我生本集静，睹此觉神王。

拟穷瀑水源，前山发樵唱。
寄处州高使君疏寮
释居简（宋代）

铸剑湖东景纬明，蜿蜒飞去水犹腥。欲从正脉疏清镜，不信同流有浊泾。

千骑道山仙部曲，三岩画幅老丹青。一帆送客供吟眺，数尽长亭与短亭。
归宗道中
释道潜（宋代）

朝日未出海，杖藜适松门。老树暗绝壁，萧条闻哀猿。

迤逦转谷口，悠悠见前村。农夫争道来，聒聒更笑喧。

数辰竞一墟，邸店如云屯。或携布与楮，或驱鸡与㹠。

纵横箕帚材，琐细难具论。老翁主贸易，俯仰众所尊。

区区较寻尺，一一手自翻。得无筋力疲，两鬓埋霜根。

吾乡东南会，百货常源源。金镮衣短后，群奴列昆崙。

通衢旅犀象，颠倒同篱藩。鲛绡与翡翠，触目亦已繁。

少壮供所役，耆年卧高轩。翁今处穷独，未易听我言。

且当具盐米，归家饭儿孙。
故谏议大夫鲜于公欲作新堂以传世谱名曰卓绝
李廌（宋代）

功高翊戴重，锡土仍命氏。
蝉冕旧传家，龙衮式增贲。
谁云五世泽，久袭万锺贵。
非惟赖先庆，奕叶艺忠义。
宫词
宋白（宋代）

腊日天寒苑猎迟，猎回诸卫龊枪旗。
女真王子新朝觐，旋遣黄门赐口脂。
寄湖南宪请祠叶公
张景脩（宋代）

闻说年来请洞霄，江湖奉使久勤劳。
有神仙处閒方得，用老成时退更高。
借宅但知新种竹，寻真想见旧栽桃。
浮梁居士尘埃甚，须发而今已二毛。
方氏棣华桂丛亭各一首
洪咨夔（宋代）

天上广寒种，人间方寸栽。
田三和气溢，窦十庆源开。
色阅风霜在，香包月露来。
八窗秋竞爽，堪覆掌中杯。
闰三月八日淮上遇风杜挺之先至洪泽遣人来迎
梅尧臣（宋代）

晓出淮口时，夜来风已止。
半路逢怒号，客心愁欲死。
忠信虽可仗，鱼鳖将异此。
但慕前行舟，渐入孤汊里。
犹能有余力，遣助良可喜。
上巳临川道中
陆游（宋代）

二月六夜春水生，陆子初有临川行。
溪深桥断不得渡，城近卧闻吹角声。
三月三日天气新，临川道中愁杀人。
纤纤女手桑叶绿，漠漠客舍桐花春。
平生怕路如怕虎，幽居不省游城俯。
鹤躯苦瘦坐长饥，龟息无声惟默数。
如今自怜还自笑，歛版低心事年少。
儒冠未恨终自误，刀笔最惊非素料。
五更欹枕一凄然，梦里扁舟水接天，红蕖绿芰梅山下，白塔朱楼禹庙边。
春日书事五首
韩元吉（宋代）

溪边乱石蛟鼍卧，烟里千花锦绣园。
记得年时作寒食，山桥吹备雨中归。
题杉溪驿二首
蔡襄（宋代）

隘道临深壑，俯阑千仞强。
惊禽忽独去，怪石偶成笔。
月下芙渠色，风前{禾罷}稏香。
反惭群动息，幽意更徬徨。
题刘正之少陵像二首
赵蕃（宋代）

我今即有湖南役，准拟扁舟泊耒阳。
敬谢此图非久别，会倾桂酒奠椒浆。
寄题眉州孙氏书楼
宋祁（宋代）

鲁简多年屋壁藏，始营翚棘瞰堂皇。
髹厨四匝香防蠹，镂椠千题缥制囊。
定与乡人评月旦，何妨婢子诵灵光。
良辰更此邀清赏，庭树交阴隽味长。
仪真逢卢彦四邀题龙江别卷
符锡（明代）

我望建康路，君从几日来。晓风千嶂合，寒练一帆开。

牛首山椒寺，凤凰江上台。旧游谁复在，潮打石城回。
颂古十六首
释道宁（宋代）

前箭犹轻后箭深，行人何事苦沉吟。
翻身若解看方便，始信真鍮不博金。
候玉樵子
张诗（明代）

注酒攀花长候君，城边芳草已斜曛。
登楼数向西林望，只见青山拥白云。
赠伯恬
龚自珍（清代）

毗陵十客献清文，五百狻猊屡送君。从此周郎闭门卧，落花三月断知闻。
宿宝泉山慧日寺
贺铸（宋代）

日入不遑息，驱车更之东。
回蹊出蒙密，解袂迎长风。
风从何许来，历历江南钟。
顿辔阿兰若，虚庭月正中。
流萤逗深竹，白鸟巢青松。
华灯耿翠箔，瑶花擢春丛。
绝境美清夜，怳非尘界逢。
惜无一樽酒，幸与之子同。
明发即南北，浮生两飞蓬。
石倅宗卿挽诗
王炎（宋代）

能吏今非少，纯儒古亦稀。
斯人胡不寿，吾道岂其非。
才自堪时用，心难与义违。
九原无起日，谁复可同归。
鹰
徐夤（唐代）

害物伤生性岂驯，且宜笼罩待知人。惟擒燕雀啖腥血，

却笑鸾皇啄翠筠。狡兔穴多非尔识，鸣鸠脰短罚君身。

豪门不读诗书者，走马平原放玩频。
吴歈一首送丘宗卿自平江移会稽赠寿老
范成大（宋代）

农圃规模昔共论，云奎卜筑又逢君。
眉庵寿老长随喜，好个抛梁伏愿文。
送尘老入广化米开田
徐照（宋代）

行李冲冰雪，途程半是船。
去从人乞米，归要海成田。
遇景因开画，思茶自掬泉。
好风名舶趠，相候立江边。
仿昭代诸家体三十八首 一 刘护军基 秋兴
王夫之（明代）

括苍云绕缙云都，万簇芙蓉翠色铺。红雨湿飞乌桕薄，碧波晴色鹭痕孤。

登楼有赋依州牧，长揖无门傲酒徒。不识故园他日泪，蘋花还送暗香无。
禅人并化主写真求赞
释正觉（宋代）

风观痴甚，形骸老生，
眉棱阴觉重，鼻息静还清。
二仪未兆，一点圆明。
霜洗斗牛湿。秋晴河汉横。
莫将毫忽痕空性，向道环中长太平。
菩萨蛮
晏殊（宋代）

秋花最是黄葵好。天然嫩态迎秋早。染得道家衣。淡妆梳洗时。

晓来清露滴。一一金杯侧。插向绿云鬓。便随王母仙。
挽尤端明四首
李曾伯（宋代）

忆昨趋湘水，公归问锡山。
惜时为俗累，欠往拜师颜。
不复亲温厉，畴其念险艰。
莫持鸡炙去，老泪不胜潸。
灵泉山上晚望
余靖（宋代）

野旷树还乱，林深烟更微。
天随残日尽，云掣断山飞。
玉垒风烟阔，秦城草木腓。
凭高无限事，今夜客沾衣。
元丰行示德逢
王安石（宋代）

四山翛翛映赤日，田背坼如龟兆出。
湖阴先生坐草室，看踏沟兆望秋实。
雷蟠电掣云滔滔，夜半载雨输亭皋。
旱禾秀发埋牛尻，豆死更苏肥荚毛。
倒持龙骨挂屋敖，买酒浇客追前劳。
三年五谷贱如水，今见西成复如此。
元丰圣人与天通，千秋万岁与此同。
先生在野故不穷，击壤至老歌元丰。
满江红（咏白莲）
葛长庚（宋代）

昨夜姮娥，游洞府、醉归天阙。缘底事、玉簪坠地，水神不说。持向水晶宫里去，晓来捧出将饶舌。被薰风、吹作满天香，谁分别。

芳而润，清且洁。白似玉，寒于雪。想玉皇后苑，应无此物。只得赋诗空赏叹，教人不敢轻攀折。笑李粗、梅瘦不如他，真奇绝。
春日即事
洪咨夔（宋代）

杨柳黄黄燕子来，梅花落尽已青梅。
一年春事闭门过，万里客怀呼酒开。
西土逖哉鸿雁断，东方明矣子规催。
海棠多买燕宫本，归去家山手自栽。
祝融峰顶观云海歌
冯敏昌（清代）

我昔太华骑茅龙，高登明星玉女峰。飙车雷轰五千仞，下视云海开重重。

后游嵩岳并恒岱，闲值零雨迷春冬。周流四荒眇何极，复此南服群山宗。

夏首来登晓观日，略比日观称奇逢。岂知祝融最高处，更苦云雨千重封。

岳灵飞精铸元气，云海一变舒晴容。太阳开时金在镕，长风鼓处云相冲。

岳南岳北两嘘吸，树头树底遥弥缝。南海先成云漾浓，兜罗锦网堆髼松。

湘流五转忽尽失，但睹壑皱来溶溶。倏如鱼鳞叠不尽，界以墨色豪回峰。

渺然随风似远适，更漾北海知何从。净扫长天祇碧落，平铺匹练如吴淞。

洞庭波涛远莫接，侧耳近若闻汹汹。自北而南忽倒漾，大云海合琉璃钟。

圆镜千寻彻上下，琼田万里铺纵横。祝融峰高耸螺髻，青石坛古蟠虬松。

松从坛侧亦倒挂，放我石上支孤筇。风意捎云云态慵，一尖远视青芙蓉。

忽然横峰小露脊，如鱼戏水方噞喁。飞来石船在何许，恍欲飞去还无踪。

苍茫变现讵可极，真令荡我平生胸。奇观人生谅有数，幽赏物外知谁供。

倒尝佳境似得蔗，近想堂密非无枞。素履幽贞聊坦坦，朋从思虑奚憧憧。

少文名山愿颇遂，向禽空谷音还跫。桑田沧海任幻相，仁山智水留欢悰。

昔游低徊自惺松，云岚变灭余蒙茏。上封归来日未暮，一声已动天门钟。
送李太常早阳兼西涯邃庵三首 其一
梁储（明代）

一诗曾许送君行，多病因循竟未能。惟有别情终不忘，每逢三义忆同登。
同杨方士
刘弇（宋代）

媪神臂阴关，一水下辰卯。青玉走万岑，收来不容稍。

荡为无涯津，谽谺究深窅。谁乎张嚵咽，吞嚼争一饱。

复疑刺秦魄，环柱怒方拗。直前孰长驱，横骛孰侵钞。

或来浩无旁，或去削如剽。长年雷车轰，尽心转蓬扫。

舂容送日月，汩𣹜乱昏晓。老蛟非无须，一掬擅囷窌。

鳊鲂杂鳅虾，嬉沫佐阴傲。翩彼晋高真，羽驾殄遗狡。

直下锢三泉，所补决非小。今无垂涎忧，过者色犹愀。

苍波耆旧空，断石风烟老。琳宫跨崚嶒，像设俨缃缥。

尔来南北帆，坐阅几飞鸟。我作六月游，未觉烦暑到。

抚旧感徂迁，商功愧论报。方寸洗濯心，得君此同调。
陆行
李纲（宋代）

水落石出溪难行，舍舟束装趋路程。徒御諠呶乌雀噪，衣冠瑰伟儿童惊。

天寒野迥怯霜露，日暮途远伤蓬萍。我生胡为浪自苦，浊酒且向灯前倾。
病中 其四
张嗣垣（明代）

经时亲药物，一向掩柴关。枕上眠看画，帘中坐见山。

纵无三岁艾，赢得半年閒。小试花间步，轻身已不难。
有以晦庵真迹见寄者乃寒栖精舍诗也因次其韵
方岳（宋代）

富贵不可期，贫贱未易骄。
山人乃尔昧，过眼风烟飘。
鹪鹩一枝足，不知有层霄。
我知古之人，千载俱寥寥。
寒栖访精舍，野绿摇轻{左舟右召}。
一屏直耸耸，万里直荛荛。
至今空堂云，巾屦遗高标。
笛声横者谁，有些不可招。
却后五百年，容我摩青瑶。
尚怜沈乐阳，燕雀空喧嚣。
美人梳头歌
李贺（唐代）

西施晓梦绡帐寒，香鬟堕髻半沉檀。
辘轳咿哑转鸣玉，惊起芙蓉睡新足。
双鸾开镜秋水光，解鬟临镜立象床。
一编香丝云撒地，玉钗落处无声腻。
纤手却盘老鸦色，翠滑宝钗簪不得。
春风烂漫恼娇慵，十八鬟多无气力。
妆成婑鬌欹不斜，云裾数步踏雁沙。
背人不语向何处？下阶自折樱桃花。
颂古三十二首
释明辩（宋代）

栗蓬吞得有何难，更教吐出又心酸。
吞吐得来休嚼碎，南辰光射北辰寒。
句
王随（宋代）

苔光浮乱石，花影倒寒潭。
九月一日过孟十二仓曹、十四主簿兄弟
杜甫（唐代）

藜杖侵寒露，蓬门启曙烟。力稀经树歇，老困拨书眠。

秋觉追随尽，来因孝友偏。清谈见滋味，尔辈可忘年。
和观新历 其一
韦骧（宋代）

玉琯初回太簇春，新颁中朔到淮滨。眼前节物南来雁，出处知时似智人。
东归
白居易（唐代）

翩翩平肩舆，中有醉老夫。膝上展诗卷，竿头悬酒壶。

食宿无定程，仆马多缓驱。临水歇半日，望山倾一盂。

藉草坐嵬峨，攀花行踟蹰。风将景共暖，体与心同舒。

始悟有营者，居家如在途。方知无系者，在道如安居。

前夕宿三堂，今旦游申湖。残春三百里，送我归东都。
独脚令
史远道（宋代）

墙头梅蕊一枝新。宋玉东邻算未真。折与冰姿绰约人。怯霜晨。桃李纷纷不当春。
二月闺情
袁晖（唐代）

二月韶光好，春风香气多。园中花巧笑，林里鸟能歌。

有恨离琴瑟，无情著绮罗。更听春燕语，妾亦不如他。
李抚州挽词
楼钥（宋代）

李下真无径，门前可设罗。
诗如翰林逸，书似邺侯多。
奇字今谁问，遗编尚不磨。
从来好哀挽，薤露忍兴歌。
石龟塘
金君卿（宋代）

石化神龟不计年，方塘依旧冽寒泉。
氛埃不到真仙境，擬倩麻姑种碧莲。
饭牛歌
蒲寿宬（宋代）

新秧插遍水盈畴，童穉相呼去饭牛。
极目平坡烟草细，歌声何处雨飕飕。
元日发古北口寄禹玉直孺昌言三阁老
刘敞（宋代）

桂酒椒盘共发春，山川虽旧物华新。仲尼鲁史王正月，泰帝河图岁甲寅。

玉殿耸闻斟白兽，火城想见接清尘。应怜二使星安在，北斗杓端析木津。
点绛唇 和林和靖韵咏草
王夫之（明代）

旧日青山，霜风吹后谁为主。招魂何处。棠杜春皋雨。

杜宇声中，休怨芳年暮。凝眸去。萋萋无数。仍满天涯路。
寿干密转 其一
释今无（明代）

绿荷丹荔照晴天，不向瑶池享列仙。我有白门干道友，特留千夥为延年。
寄赵元归并属元默三首
赵蕃（宋代）

抚信元相近，乖离乃尔赊。
何堪落湖外，动即阻天涯。
叹我干微禄，期君起故家。
文科须中早，学力更功加。
莫愁烟艇
叶颙（元代）

莫愁江上艇，月夜扣舷歌。甚欲寻遗迹，江空烟浪多。
曲水亭
黄裳（宋代）

盘龙偃蹇吸长涧，数篆寒光来向人。谁信云门有仙子，洒落恐是华筵宾。

落英俄逐酒船到，世间乃得渔溪春。素纤举盏宁可却，清光聊涤胸中尘。
敬酬柳仆射征怨诗
丘迟（南北朝）

清歌自言妍，雅舞空仙仙。耳中解明月，头上落金钿。

雀飞且近远，暮入绮窗前。鱼戏虽南北，终还荷叶边。

惟见君行久，新年非故年。
鹧鸪天 遐观堂暮饮
姚燧（元代）

谁道夔龙不致君。白头离乱不曾闻。三秦碧树生春色，千里青山入暮云。何事业，底功勋。百年五十已中分。从今万八千场醉，莫酹刘伶荷锸
德甫知丞大夫惠诗见招次韵
李弥逊（宋代）

地胜官清人更幽，公田政足办槽丘。吏情厌问可不可，世事但从浮自浮。

绿盖红妆供客笑，黄鸡白酒为君留。惯倾老瓦陪田父，高会端如饫五侯。
游福圣院呈审言诸君
韩维（宋代）

残春去无几，烦暑来已惭。
驱车九衢里，赤日汗两脸。
投身入佛寺，廊殿遂且俨。
老僧一何贤，为我拂清簟。
神轻反无寐，性达非有检。
啾啾雀声闲，悄悄人迹敛。
却思吾庐下，此乐不为欠。
新苹生明镜。密笋排翠琰。
时哉盍旋归，尘土吾已厌。
隔帘花（咏题）
曹勋（宋代）

宿雨初晴，花艳迎阳，槛前如绣如绮。向晓峭寒轻，窣真珠十二。正朝曦、桃杏暖，透影帘栊烘春霁。似暂隔、祥烟香雾，朝仙侣庭际。

更值迟迟丽日。且休约寻芳，与开瑶席。未拟上金钩，尽围红遮翠。命佳名、坤殿喜，为写新声传新意。待向晚、迎香临月须卷起。
山间
许棐（宋代）

趁得山间笋蕨春，借厨烹煮自吹薪。倩谁分我杯羹去，寄与中朝食肉人。
山行
楼钥（宋代）

行入春山紫翠中，入山深处更桃红。
一百五日麦秋冷，二十四番花信风。
千顷摇青几蔽地，四山耸翠欲浮空。
野桥横跨溪如练，待买轻舟下钓筒。
玄冥
张令仪（清代）

北户乃墐，凝阴冱寒。两仪混一，雨雪漫漫。何以御穷，修其旨蓄。

草木既胎，蛰虫咸伏。无视无听，以还纯朴。百尔君子，宜谨嗜欲。
句
陈德诚（唐代）

建水旧传刘夜坐，螺川新有夏江城。
奉和韦侍御陪相公游开义五言六韵
李德裕（唐代）

羊公追胜概，兹地暂逍遥。风景同南岘，丹青见北朝。

石渠清夏气，高树激鲜飙。念法珍禽集，闻经醉象调。

偶分甘露味，偏觉众香饶。为问毗城内，馀薰几日销。
次韵柳子玉二首 其二 纸帐
苏轼（宋代）

乱文龟壳细相连，惯卧青绫恐未便。洁似僧巾白㲲布，暖于蛮帐紫茸毡。

锦衾速卷持还客，破屋那愁仰见天。但恐娇儿还恶睡，夜深踏裂不成眠。
送友至武定金沙江教读
牛焘（清代）

此去金沙江，日饮江中水。此水来吾乡，清冽孰比美。

我昔游五马，行行到马市。遥知蜀西路，迢递接西迤。

沪水五月渡，千载诸葛垒。自从玉斧挥，河山划表里。

汉祠安在哉，革囊亦已矣。铁锁跨长虹，山川何迤逦。

临流可赋诗，茫茫谁遣此。念子儒雅风，慷慨燕赵士。

拔剑刌水犀，破浪跨琴鲤。蜀山与滇山，长啸风云起。

方今声教敷，文翁远可企。边陲息瘴烟，春风生岸芷。

把我玉龙雪，溉彼桃共李。一卷赋心传，流芳古越巂。
临清过闸口号
道济（宋代）

地倾水泻须凭闸，千里雷车信怒嗥。卷浪抛开珠散彩，崩空舞碎雪分涛。

七十二门向北牢，东归此去渐凭高。锦云旋绕织秋袍，仙障中分虎势绦。

鸣锣击鼓壮滔滔，行人驻看跃渊艚。飞帆拥簇驾图旄，推窗卷幔得挥毫。
次韵和光禄钱卿二首
章孝标（唐代）

大隐严城内，闲门向水开。扇风知暑退，树影觉秋来。

望远云生海，行稀砌长苔。废兴今古事，何必叹池灰。

闲论忧王室，愁眉仗酒开。方嗟三覆役，又喜四愁来。

晨起萤穿竹，晡餐鸟下苔。同期阳月至，灵室祝葭灰。
佛池口大风复泊
范成大（宋代）

碧苇无思连天生，青山有情终日横。
风声汹怒木朝拔，川气流光珠夜明。
谁能坐守白头浪，我欲往骑金背鲸。
俯仰之间抚四海，可怜步步愁江程。
入穷巷谒李材叟翘叟戏赠兼简田子平三首
黄庭坚（宋代）

田郎杞菊荒三径，文字时追二叟游。
万卷藏书多未见，老夫端拟乞荆州。
重经汉南
许彬（唐代）

分散多如此，人情岂自由。重来看月夕，不似去年秋。

息虑虽孤寝，论空未识愁。须同醉乡者，万事付江流。
募兵行六首
谢少南（明代）

金勒雕鞍騕褭才，何须论价买龙媒。
总拚乐土千人产，蹴踏沙场万里开。
句 其十三
韩驹（宋代）

樵策初无主，鸡豚各认家。
徐用和御史墓山八韵 其一 金山埋玉
李东阳（明代）

金山四面拥佳城，玉树埋时不复荣。灵气百年还造化，岩峦千古閟光精。

名同郭璞江心墓，恨比何充地下情。欲采生刍无处奠，乱沙衰草正纵横。
寄题韩勉夫枝巢
王洋（宋代）

适时非履险，足分不忧贫。
须信人间世，宜思物外身。
荣柯堪欢蚁，饱露可怜螓。
更谢东方朔，能安一老臣。